Diari Oficial de la Generalitat Valenciana


Sumari del DOGV 4868, del 22-10-2004 (2004/10566)

RESOLUCIÓ de 6 d'octubre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre la Generalitat Valenciana i l'Agència Espanyola de Cooperació Internacional, per a la prestació d'ajuda humanitària a la població iraniana de Bam.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4868

Data del DOGV
:   22-10-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/10698


Data del document
:   06-10-2004

Organisme emissor
:   Presidència de la Generalitat

Tipus de document
:   Resolució

Descriptors 

:   * administració central
    * ajuda als sinistrats
    * cooperació administrativa
    * cooperació internacional

RESOLUCIÓ de 6 d'octubre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre la Generalitat Valenciana i l'Agència Espanyola de Cooperació Internacional, per a la prestació d'ajuda humanitària a la població iraniana de Bam. [2004/N10238]
  
Subscrit, després de la tramitació prèvia reglamentària, entre la Generalitat Valenciana i l'Agència Espanyola de Cooperació Internacional, el 30 de juliol de 2004, un conveni de col·laboració per a la prestació d'ajuda humanitària a la població iraniana de Bam, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0719/2004, i que figura com a annex d'esta resolució.
  
València, 6 d'octubre de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre la Generalitat Valenciana i l'Agència Espanyola de Cooperació Internacional, per a la prestació d'ajuda humanitària a la població iraniana de Bam.
  
Madrid, 30 de juliol de 2004
  
Reunits,
  
D'una part, el senyor Alejandro Font de Mora Turón, conseller de Presidència, que actua en representació de la Generalitat Valenciana, en ús de les facultats conferides per la Llei 5/1983, de 30 de desembre, del Govern Valencià, i especialment facultat per a este acte per acord del Govern Valencià, adoptat en la reunió de 25 de juliol de 2004.
  
I d'una altra, la senyora Leire Pajín Iraola, en nom i representació de l'Agència Espanyola de Cooperació Internacional (en avant AECI) i com a presidenta de la qual ostenta la representació en virtut de l'article 7 de l'Estatut de l'AECI, aprovat per Reial Decret 3424/2000 de 15 de desembre.
  
Reconeixent ambdues parts la capacitat mútua per a obligar-se en este conveni
  
Manifesten,
  
Que la Generalitat Valenciana i l'Agència Espanyola de Cooperació Internacional (en avant, l'AECI) van firmar el 10 d'abril de 1989 un conveni marc en el qual s'establixen les línies de col·laboració entre ambdues institucions per a totes les activitats que consideren d'interés mutu.
  
Que la clàusula tercera del citat conveni preveu que per a cada activitat conjunta s'establisca un acord en què es determinen les seues característiques, la seua finalitat i les accions que s'hagen de realitzar.
  
Que la situació per la qual actualment travessa la població iraniana en la província de Kerman i, en especial, la de la ciutat de Bam, fa manifesta la necessitat d'una actuació de caràcter humanitari per a prestar assistència a la població iraniana.
  
Que tant la Generalitat Valenciana com l'AECI són conscients de la conveniència d'establir mecanismes de concertació per a dotar de la necessària coherència a les accions que una i una altra es proposen portar a terme a Iran, de manera que els recursos que consagren a tal fi aconseguisquen plens i eficients resultats.
  
Que en la reunió del Comité Permanent d'Ajuda Humanitària i d'Emergència de la Comunitat Valenciana, celebrada el 9 de gener de 2004, es va ratificar l'ajuda a prestar per part d'esta comunitat, per a pal·liar les conseqüències del terratrèmol, i fixa el seu import en 150.000 euros, i es porta a cap la col·laboració de la Generalitat Valenciana conforme a les clàusules del present conveni i la de les altres entitats integrants del Comité Permanent, a través de la col·laboració amb les ONGD que treballen en la zona, en coordinació amb l'Agència Espanyola de Cooperació Internacional.
  
De conformitat amb allò que s'ha exposat, en consideració a la sintonia en la formulació dels objectius i en l'elecció dels mitjans instrumentals per a aconseguir-los, ambdues parts acorden la formalització del present conveni de col·laboració d'acord amb les següents.
  
Clàusules
  
Primera
  
L'AECI i la Generalitat Valenciana, de comú i mutu acord, portaran a terme durant la vigència del present conveni accions d'ajuda humanitària i d'emergència, per a atendre la població de Bam (Iran), afectada pel terratrèmol, per mitjà de l'enviament per avió d'equips d'atenció mèdica, un hospital de campanya, una unitat de resposta d'emergència, 5 plantes potabilitzadores, un generador elèctric, 3 vehicles d'assistència sanitària, mantes i medicaments.
  
Segona
  
La Generalitat Valenciana aportarà una contribució de 82.367 euros (huitanta-dos mil tres-cents seixanta-set euros) per a la realització de les accions descrites, a càrrec de l'aplicació 05.03..69.200.22.7 dels pressuposts generals de la Generalitat Valenciana per a 2004, i l'AECI contribuirà fins a un màxim d'un milió d'euros (1.000.000 d'euros), a càrrec de les aplicacions 13.937.46.556K (226.99, 796.04 i 496.02).
  
Els fons aportats per la Generalitat Valenciana seran alliberats, en la seua quantia íntegra i a la major brevetat possible, al compte de l'AECI denominada Ajuda Espanyola d'Emergència-AECI, número 04522605502984418529, obert en La Caixa en la sucursal de Madrid, Carrer Passeig del Prado, 22.
  
De conformitat amb el que disposa l'article 25 del Decret 201/1997, del Govern Valencià, de bases per a la cooperació internacional al desenvolupament i del règim específic de transferències de fons destinats a la cooperació amb països en vies de desenvolupament, es procedirà al lliurament del 100% de l'ajuda concedida, prèvia existència de crèdit adequat i suficient a l'efecte.
  
El lliurament de la quantitat prevista s'efectuarà després de la subscripció del conveni, prèvia fiscalització de la Intervenció Delegada de la Presidència.
  
Tercera
  
L'AECI es compromet a l'adquisició i transport aeri fins a la ciutat de Bam d'un hospital de campanya, una unitat de resposta d'emergència, 5 plantes potabilitzadores, un generador elèctric, 3 vehicles d'assistència sanitària, mantes i medicaments. Així mateix, esta Agència s'obliga a traslladar a la zona de catàstrofe per transport aeri equips d'atenció mèdica així com a fer un seguiment de les operacions d'assistència als afectats pel terratrèmol que es desenvolupen en el marc d'esta ajuda, tot això de comú acord, en cada una de les fases, amb la Generalitat Valenciana, fent-se càrrec l'AECI de l'execució material.
  
Abans de l'expiració del conveni i en tot cas, no després del 30 de desembre de 2004, l'AECI rendirà informe sobre les actuacions realitzades a càrrec del finançament de la Generalitat Valenciana, acompanyat de certificat expedit per la seua Secretària d'Estat comprensiva del compliment de la finalitat de l'aportació i de l'aplicació dels fons transferits.
  
L'AECI custodiarà els justificants de l'ocupació dels fons a disposició dels òrgans de control financer, interns o externs, estatals o de la Comunitat Valenciana.
  
Quarta
  
El present conveni de col·laboració entrarà en vigor en el moment de la firma del mateix i finalitzarà la seua vigència el 31 de desembre de 2004.
  
Cinquena
  
La formulació, coordinació, seguiment i avaluació dels projectes i accions que es realitzen en execució d'este conveni correspondran a una comissió mixta, tal com preveu la clàusula segona del conveni marc entre l'AECI i la Generalitat Valenciana de 10 d'abril de 1989, composta per dos representants de cada part.
  
Sisena
  
El present conveni es podrà resoldre en qualsevol moment, previ acord de les parts firmants, per qualsevol de les causes establides en l'article 47.9 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública Valenciana.
  
Este conveni es regirà, en el no previst en les seues clàusules i en el que no s'opose a elles, pel conveni marc entre l'AECI i la Generalitat Valenciana de 10 d'abril de 1989, per les normes de Dret administratiu i, si no n'hi ha, per les de Dret privat.
  
Per a conéixer els litigis que puguen sorgir amb ocasió del present conveni, serà competent la jurisdicció contenciosa administrativa, i les parts se sotmetran als òrgans jurisdiccionals radicats en la ciutat de Madrid.
  
I en prova de plena i total conformitat les parts subscriuen el present conveni en quintuplicat exemplar en el lloc i data abans citats.
  
Per la Generalitat Valenciana
  
Alejandro Font de Mora Turón
  
Per l'Agència Espanyola de Cooperació Internacional
  
Leire Pajín Iraola